Der blev ikke plads til spillere fra AaB, da landstræner Åge Hareide tirsdag udtog den 21 mand store trup til landsholdets venskabskamp mod Liechtenstein 31. august og VM-kvalifikationskampen mod Armenien den 4. september. De to landskampe kan dog stadig få et nordjysk islæt, for skagboen Nicolai Thomsen der indtil denne sæson spillede for AaB, og som i sin debut for franske Nantes blev matchvinder, er udtaget til holdet, ligesom Lasse Nielsen der mellem 2006 og 2014 optrådte i 132 kampe for AaB og siden blev solgt til NEC Nijmegen og senere Gent er udtaget. Kommer Lasse Nielsen på banen i en af de to kampe vil det blive hans blot anden optræden på A-landsholdet. Han fik sin debut helt tilbage i 2012 hvor han i en venskabskamp mod Slovenien var med til at tabe 1-3 i Odense. Lasse Nielsen blev skiftet ind efter 75 minutter i stedet for daværende anfører Daniel Agger. Når Danmark 31. august møder Liechtenstein bliver det på Casa Arena i Horsens hvor landsholdet skal spille for første gang nogensinde. Kampen mod Armenien 4. september bliver spillet i Telia Parken.

Referat:
Ingen nuværende AaB'ere er blevet ringet op af landstræner Åge Hareide, men to forhenværende kan komme på banen i de kommende landskampe.